text: [{"text_idx": "#000004", "text": "Nuti muslimoonni uffata ittiin bareeduuf qofa miti kan uffannu. Jalqaba irratti uffatni ajaja Rabbii kan qur\u2019aana keessatti ibsame waan ta\u2019eef uffanna. Rabbi Qur\u2019aana keessatti akkana jedha:"}, {"text_idx": "#000005", "text": "\u201cYaa ilmaan Aadam! Masjiida hunda birattu uffata keessan qabadhaa. Nyaadhaa dhugaa, daangaa ammoo hin darbinaa, dhugumatti inni daangaa darbitoota hin jaalatu.\u201d (Al a\u2019araaf 7:31)"}, {"text_idx": "#000007", "text": "\u201cYaa ilmaan Aadam! Nuti uffata qaama saalaa keessan haguuguu fi faaya isinirratti buufnee jirra. ....\u201d (Al a\u2019araaf 7:26)"}, {"text_idx": "#000008", "text": "Ergamaan Rabbiitis (SAW) hadiisa Bukhaariin gabaase keessatti \u201cisraafaa fi quufaan (oftuulummaan) maletti Nyaadhaa, dhugaa, uffadhaa akkasumas sadaqadhaa\u201djedhanii dubbatan. Walumaa galatti aayatoota qur\u2019aanaa amma isiniif tuqee fi akka hadiisa Nabii keenyaa irraa hubatuu dandeennutti uffanni qaama namaa bareechisuun cinattis ajaja Rabbii ta\u2019uu isaa arganna. Kanaaf nuti muslimoonni uffannaa keenyaaf xiyyeeffannaa kennina. Rasuulli Rabbii (SAW) uffannaa akkamii akka uffattu qabnuu fi kam irraa fagaatuu akka qabnu nu barsiisanii jiran. Barruu tana keessattis adaba islaamummaan gama uffataatiin nuuf kaaye maal akka ta\u2019e iluudhaaf yaalla."}, {"text_idx": "#000009", "text": "Inni duraa warra dhiiraatiif uffata haarrii ta\u2019e irraa fagaachuu dha. Haarriin kun kootii haa ta\u2019u imaamaa mataa isaa irratti maratu, uffata haarrii xiqqoos qabu uffachuu irraa fagaatuu qaba. Hadiisa Abu Daawud gabaase keessatti Rasuulli (SAW) haarri harka mirgaatitti qabatanii, warqii ammoo harka bitaan qabatanii \u201cUmmata kiyya warra dhiiraatiif wantoonni kunniin lamaan dhorkamaa dha\u201djedhan. Kanaaf warqii fi haarrii irraa fagaatuun warra dhiiraa irratti dirqama ta\u2019a. Gama biraatiin uffatuma nuuf eeyyamamu yoo uffannu akkaataa uffannaa irratti of eeggannoo gochuu qabna. Wanti uffataa jirru cufti isaatuu dheeratee lafarra akka harkifamu gochuu hin qabnu. Shamarran ammoo warqii fi haarrii uffachuun kan eeyyamamuuf yoo ta\u2019u, faallaa warra dhiiraatiin gabaabsuu osoo hin taane dheeressuudhaan haga miila isaanii dhoksuutitti gad dhiisuu qabdi."}, {"text_idx": "#000011", "text": "Uffata haarawa yoo uffannu akkuma arganneen ufitti diruu osoo hin taane, du\u2019aa\u2019ii Rasuulli (SAW) nu barsiisan jechuun ta\u2019uu qaba. Akkasumas obboleewwan keenya kan uffata haarawa uffatan yoo argines du\u2019aa\u2019ii gochuufii qabna. Kunis Rabbiin tarii miidhaa fi sharrii gama uffata saniitiin dhufuudhaa malu nurraaallee ta\u2019ee obboleewwan keenya irraa akka fageessuuf sababaa ta\u2019a. Kanaafuu akkuma waan hunda du\u2019aa\u2019iidhaan jalqabnee du\u2019aa\u2019iidhaan xumurru, yeroo uffata uffannus du\u2019aa\u2019iidhaan jalqabnee du\u2019aa\u2019iidhaan xumuruu qabna. Ajajni xumuraa kan Rasuulli (SAW) nu barsiisan naa argaa irraa akka fagaannu jedha. Namni tokko uffata qaalii tokko mallaqa guddaa irratti dhangalaasee xiyyeeffannaa namootaa harkisuudhaaf jecha uffachuu hin qabu. Akkuma duratti isinii ibsine namni uffata uffatu ajaja Rabbii guutuuf niyyaa jedhuun ta\u2019uu qaba. Uffata qaalii uffachuu hin qabnu jechaa osoo hin taane, niyyaan teenna naa arkaaf ta\u2019uu hin qabu. Kan kanarraa hafe Rabbi uffata bareeda waan nurraa barbaaduuf uffata gaarii isaa uffatuu qabna."}, {"text_idx": "#000012", "text": "Yeroo ammaa kana dhimma Faashiniitiin wal qabatee uffanni haala garagaraan dhihaachutti jira. Namni muslimaatiis carraan qabu uffata suuqa keessa jiru bitachuu waan ta\u2019eef waanuma argee fi itti bareede bitatee gala. Kun ammoo sababa ummanni muslimaa warshaa uffataa irraa fagaateef akka ta\u2019e beekkamaa dha. Kanaaf haga danda\u2019ameen yeroo suuqa keessaa waa bitannu uffata akkamii akka bitachuu qabnu waliif dhaamna. Duraan dursee uffata hunda isaatuu yoo bitannu barreeffama irra jiru irratti xiyyeeffannaa gochuu qabna. Yeroo ammaa uffata barreeffama hin qabne argachuun akkasumas uffata faaya (design) hin qabne argachuun rakkisaa dha. Kanaafuu uffata tokko bareedina isaa yoo jalanne jalqaba irratti barreeffama irra jiru san adda haa baafannu. Yahuudaan kophee jalatti maqaa Rabbii (SW) fi Maqaa Rasuulaa (SAW) barreessuudhaan ummanni kophee san bitatu akka irra deemuuf shira xaxaa jiran. Gochaan isaan godhan kun mootummaa Rabbii irraa wanti hir\u2019isu hin jiru, kabajaa Rasuulaatis gad hin buusu. Nuti garuu isaaniif hamilee kennuu irra haala kanaan irraa fagaachuun dansaa dha."}, {"text_idx": "#000013", "text": "Dizaayiniin uffata shamarranii irrati godhamus xiyyeeffannaa keessa galuu qaba. Yeroo heddu dubartoonni keenya osoo sirritti hin hubatan uffata barreeffamaa fi Dizaayinii kabajaa isii xiqqeessu yoo uffattu biyya keenyattis arguu dandeenyee jirra. Keessattuun warri Abaayaa fi Jalbaaba dhiisee uffata faashinii uffatu of eeggannaa godhuun barbaachisaadha. Jechoota qaanyii gurguddaa qaban kan miidiyaan himuun hedduu rakkisu uffata shamarranii irratti argamaa jira. Fakkeenyaan uffata tokko irratti jecha afaan ingiliffaatiin \u201cFollow me\u201djedhutu jira. Namni uffata kana arge wajji hordofee haga mana isiin galtuutitti osoo seene badiin irra jiraa laata? Tun jecha laaftuu wal tajjii kanarratti ibsuu dandeenyuu dha. Jechoonni fi mallattooleen bifa diizaayiniitiin irratti barreeffaman hedduun isaanii kabaja dubartummaa kan balleessu waan ta\u2019eef of eeggannoo osoo goonee bareeda."}, {"text_idx": "#000014", "text": "Warri dhiiraa ammoo qaama silaa dhokfamuudhaa qabu dhoksu qaban. Keessattuu ammaan tana erga uffanni \u201cQaariyaa fi Body\u201d jedhamu kun dhufee as uffannaan warra dhiiraatis badee jira. Masjiida keessatti dhiira duydi isaa qullaa arguun baramaa ta\u2019ee jira. Tiishartiin uffatamu handhuura gubbatti rarra\u2019ee hafa, kofoon kaawwamus teessuma irratti yoo haadaan harkisanii qaban malee gad fiiguudhaaf ta\u2019a. Kun ammoo yeroo salaataaf ruku\u2019aa fi sujuuda goonu qaamni silaa dhokachuu qabu akka mul\u2019atu godhuun, salaata keenya balleessa. Inni biraa ammoo tiishartii fi kootii barreeffama garagaraa qabu uffatuudhaan nama duubaan dhaabbatee salaatu dararuutu jira. Namni duubaan jiru silaa uffata namaa dhiisee bakkuma sujuuda isaa laaluu qaba, haa ta\u2019u malee sababa garagaraatiin yoo sosocho\u2019u uffata nama isa dura jiru arguuf dirqama. Yeroo kanattis faatihaa qara\u2019uu dhiisee barreeffama san dubbisuu jalqaba. Kanaafuu qalbii nama nu duubaan jiruu eeguudhaaf jecha uffata barreeffama qabu irraa fagaatuu qabna. Barreeffamumaan wal qabatee yeroo tokko tokko namni barreeffamoota bible keessaa baafamanii barreeffaman uffatee masjiida dhufes numa jira. Kun ammoo inumaahuu badii lama ta\u2019aa jira. Nama silaa salaata keessatti qur\u2019aana qara\u2019uu qabu macaafa qaraasisaa jirra jechuudha. Kanaafuu haga danda\u2019ameen waa\u2019ee uffataatiin wal qabatee of eeggannoo gochuu qabnu cufa isaa godhuun barbaachisaa dha"}, {"text_idx": "#000015", "text": "Islaamummaan bifa uffataa irratti kana uffadhaa, kanarraa fagaadhaa hin jenne, Garuu Rasuulli (SAW) uffata adii akkaan jaalatan. Jaalala isaaniitiif jecha uffata halluu adii heddummeessuun gaariidha. Shamarran uffata itti maxxanuu fi huccuu haphii qaama isaanii mul\u2019isuu danda\u2019u uffatuu iraa fagaatuun barbaachisaadha. Dhiiraa fi dhalaanis qaama dhokachuu qabu hunda dhoksuun dirqama. Dhiirri dahabaa fi hariira irraa fagaatuu qaba, dhalaaf garuu hayyamamaa dha."}, {"text_idx": "#000022", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]